钦定古今图书集成/方舆汇编/职方典/第1106卷 > 《鸿江赋》阙名
## 钦定古今图书集成/方舆汇编/职方典/第1106卷 > 《鸿江赋》阙名

维清漳之名郡，为八闽之奧区。贡属扬州之域，星分
婺女之墟。由金浦之郊坰，距三舍而有馀。厥有胜壤，
其名鸿儒。纳长流之巨浸，会潮汐以奔趋。因以鸿而
名江，非夸大而过誉。秋涛汹汹，春水溶溶。夜月沈璧，
朝曦浴红。金井琼林，阖辟乎其外；佛潭湖谷，迤𨓦乎
其中。耸嵯峨之怪石，浸大小之孤崧。灶山巃嵷兮，留
“仙迹于缥缈，太武岌嶪兮屹浮图于杳濛。”举《鸿江》之
伟概，虽笔舌而难穷。又若埭田水足，农务方春，晚蓑
披雨，晓笠耕云，白水青秧，纵横远近布碁局，平原旷
野，参差高下叠龙鳞。时或沙草迷青，海鸥点白，渔唱
芦汀，雁栖苇泽，峤海收云，崦嵫挂日，岛屿绵邈，水天一色。虽妙手之丹青，欲描模而靡得。逮至岁事将阑，
农功告备，枫叶飘丹，梧桐陨翠；松秉贞心，梅含素蕊。
玻璃镜里，时有访戴之人；烟水图中，幻出元真之子。
四时之景不同，悉鸿江之嘉致。至于风收𬞟末，潮退
江皋，舒千寻之白练，驾一叶之轻舠。钓垂霜渚，网撤
烟波。长鲈兮得细鳞之美，子鱼兮羡通印之褒。锓深
房之牡蛎，持郭索之“巨螯。香凝石乳，腹满金膏。文鱼
石拒，海蜃香螺。论鸿江之土产，实珍异之为多。贡霞
城之豪贵，尽此地之馀波。噫！地以人而显，人以地而
灵。既萃山川之佳丽，必锺人物之奇英。登武功者，佩
虎头之符命；进文学者，题虎榜之科名。诗书世泽，阀
阅簪缨。泛观前代，历历可称。江水兮泱泱，云山兮苍
苍。民恬物熙兮俗厚而康。吁嗟此江之人兮其乐无
疆。”